《秋怀 其十一》
宋代·韩淲

秋来事幽讨，发兴不能休。此身幸未老，焉能营菟裘。

西山发秀色，南涧渟清流。山水无尽藏，似足供我谋。

天然有奇妙，不待人力修。光景逐昏旦，节物因春秋。

吏事非吾乐，世态非吾忧。耕凿图饮食，蚕缲作衾裯。

更愿长丰登，庶几足所求。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。